Title: P r e d k l a d a c i a s p r á v a
Author: Ing. Ľubica Kašíková
Last saved by: spano

Predkladacia správa

Štvrtá ministerská konferencia o ochrane lesov v Európe – summit ministrov zodpovedných za lesy v Európe na tému „Žijúci les“ sa uskutoční vo Viedni, v Rakúskej republike, 28. – 30. apríla 2003. 

Účasť delegácie Slovenskej republiky na konferencii sa zabezpečuje na základe osobného pozvania pána Wilhelma Molterera, spolkového ministra pre poľnohospodárstvo, lesníctvo, životné prostredie a vodné hospodárstvo Rakúskej republiky a pána Stanislava Zelichowskeho, ministra životného prostredia Poľskej republiky adresovaného pánovi ministrovi pôdohospodárstva SR z 13. novembra 2002.

Ministerská konferencia o ochrane lesov v Európe je najvyššou politickou iniciatívou zameranou na spoluprácu v oblasti ochrany lesov v Európe, zameriava sa na spoločné problémy krajín Európy, ktoré sa týkajú lesov a lesníctva a podporuje trvalo udržateľné obhospodarovanie lesov.

Snaha európskych krajín o spoločné riešenie problémov súvisiacich s lesom a hospodárením v ňom má prvopočiatky v prvej polovici sedemdesiatych rokov minulého storočia. Skutočne získať väčšinu európskych krajín pre spoločné riešenie problémov typických pre lesné hospodárstvo Európy sa však podarilo až v druhej polovici osemdesiatych rokov Francúzskej a Fínskej republike, za aktívnej podpory Portugalskej a Poľskej republiky.

Táto snaha vyústila do prvej konferencie ministrov zodpovedných za lesné hospodárstvo s názvom Konferencia ministrov o ochrane lesov v Európe a uskutočnila sa  
19. decembra 1990 v Štrasburgu, vo Francúzskej republike. Predchádzala jej prípravná schôdzka zainteresovaných krajín v Ženeve.

Konferencia prijala 6 rezolúcií, zameraných na 6 komplexných a ťažiskových problémov lesného hospodárstva v Európe, označovaných ako rezolúcia S1, S2, S3, S4, S5 a S6.

Slovenská republika sa stala signatárom rezolúcií S1, S2, S4, S5 a S6., t. j.  nepodpísala rezolúciu o decentralizácii európskej banky dát o lesných požiaroch.

Druhá ministerská konferencia o ochrane lesov v Európe sa uskutočnila v Helsinkách, vo Fínskej republike 16. - 17. júna 1993. Rokovanie konferencie sa zameralo na zhodnotenie plnenia rezolúcií prijatých v Štrasburgu a na prijatie štyroch nových rezolúcií vychádzajúcich z dokumentov prijatých Konferenciou OSN o životnom prostredí a rozvoji, ktorá sa konala v Riu de Janeiro, v Brazílskej republike v roku 1992.

Táto konferencia prijala dva ťažiskové dokumenty súvisiace s lesným hospodárstvom. Sú to lesnícke princípy – zásady spoločnej dohody o hospodárení, ochrane a trvalo udržateľnom rozvoji všetkých typov lesa a Agenda 21. 

Okrem uvedených dôležitých dokumentov sa prispôsobil návrh rezolúcie pre Helsinskú konferenciu i novej geopolitickej situácii v Európe, vzniku skupiny krajín s transformujúcou sa ekonomikou.

Konferencia prijala 4 rezolúcie označované ako H1, H2, H3, H4. Slovensko sa stalo signatárom všetkých štyroch rezolúcií. 

Tretia ministerská konferencia o ochrane lesov v Európe sa uskutočnila v Portugalskej republike, Lisabone 1. – 4. júna 1998.
Konferencia prijala 2 rezolúcie označované ako L1, L2. 

Všetky zúčastnené európske krajiny sa rozhodli prijať bez pripomienok a doplnkov Všeobecnú deklaráciu III. konferencie ministrov o ochrane lesov v Európe, ako aj obidve rezolúcie.

Podľa záverov z III. Konferencie sa koná predmetná IV. Konferencia ministrov o ochrane lesov v Európe, ktorej príprave sa venovala zvýšená pozornosť prostredníctvom Riadiacej jednotky Ministerských konferencií o ochrane lesov v Európe so sídlom vo Viedni, stretnutiami expertov z európskych krajín. SR zastupoval na týchto stretnutiach národný koordinátor prof. Július Novotný z Lesníckeho výskumného ústavu Zvolen. 

Na Štvrtej ministerskej konferencii sa zúčastnia delegácie signatárskych krajín z Európy vedené ministrami zodpovednými za lesy a lesníctvo vo svojich krajinách, medzinárodné vládne organizácie, programy, fóra v systéme OSN a ďalšie medzinárodné organizácie (FAO, ILO, UNEP, UNFF, EOMF, Rada Európy, ITTO, Montrealský protokol a ďalšie), medzinárodné mimovládne organizácie, inštitúcie, národné odborné, vedecké autority a ďalšie pozvané subjekty, jednotlivci a pozorovatelia. 
Program konferencie sa bude orientovať na tieto hlavné momenty – propagovanie významu žijúceho lesa pre mládež a vyjadrenie záujmu zodpovedných predstaviteľov európskych vlád o danú problematiku, ktorá bude mať vplyv na život ďalších generácií, bude zastrešené zasadením 45 stromov symbolizujúcich krajiny regiónu Európy a Európskeho spoločenstva, ministrami, vedúcimi delegácií pri budove Detského múzea vo Viedni. 
Úvodný ceremoniál moderovaný spolkovým ministrom poľnohospodárstva, lesníctva, životného prostredia a vodného prostredia Rakúskej republiky a ministrom životného prostredia Poľskej republiky, ktorý bude doplnený o prezentáciu hlavných dokumentov konferencie, ako sú Hodnotenie realizácie záväzkov z ministerských konferencií, Národné a paneurópske aktivity v rokoch 1998-2003, Stav lesov v Európe v roku 2003 a ďalšie. 
Prvá časť konferencie sa bude orientovať na dialóg vedúcich delegácií s účastníkmi, reprezentantmi vlastníkov lesov, lesníkov – priemyslu, spoločenskými mimovládnymi organizáciami, ako aj pôsobiacimi v oblasti ochrany životného prostredia a vedeckou komunitou. Diskusia bude koordinovaná zástupcom Fóra OSN o lesoch.
Hlavná, druhá časť konferencie sa bude sústreďovať na vystúpenie ministrov zodpovedných za lesy v Európe a vedúcich delegácií, kde sa plánuje vystúpenie pána Zsolta Simona, ministra pôdohospodárstva SR. 
Záverečným aktom Štvrtej ministerskej konferencie je podpis Deklarácie Európske lesy – všeobecný úžitok, spoločná zodpovednosť a 5 rezolúcií ministrami európskych krajín a komisármi Európskeho spoločenstva:
1.	Posilnenie vzájomného pôsobenia pre trvalo udržateľné obhospodarovanie lesov v Európe cez medzisektorovú spoluprácu a národné lesnícke programy
2.	Zvýšenie ekonomickej životaschopnosti trvalo udržateľného obhospodarovania lesov v Európe 
3.	Zachovanie a zvyšovanie sociálnych a kultúrnych rozmerov trvalo udržateľného obhospodarovania lesov v Európe
4.	Ochrana a zvyšovanie biologickej diverzity lesov v Európe
5.	Klimatické zmeny a trvalo udržateľné obhospodarovanie lesov
Pre zúčastnené krajiny sa umožní podpis aj rezolúcií z predchádzajúcich konferencií (Štrasburg 1990, Helsinky 1993, Lisabon 1998). 
Sprievodnými podujatiami konferencie budú medzinárodná výstava umeleckých predmetov pochádzajúcich z lesov a súvisiacich projektov, udelenie cien víťazom (študentom) za účasti ministrov/vedúcich delegácií, exkurzia do Národného parku Donau-Aunen, tlačové konferencie, spoločenské podujatia organizované hostiteľskou vládou Rakúskej republiky pre vedúcich národných delegácií a delegátov konferencie. 

Navrhuje sa, aby vedúcim delegácie Slovenskej republiky bol pán minister pôdohospodárstva SR Zsolt Simon a pán Ľubor Bystrický, mimoriadny a splnomocnený veľvyslanec SR vo Viedni ako alternát vedúceho delegácie SR. 
Ďalej sa navrhuje, aby vedúci delegácie SR podpísal Deklaráciu a Viedenské rezolúcie podľa priloženého návrhu. 
	Smernica na postup delegácie Slovenskej republiky naznačuje základné postoje, úlohy, ktoré bude delegácia SR sledovať a zaujímať na konferencii.
O záveroch, výsledkoch konferencie a ich realizácii v národných podmienkach bude na rokovanie vlády SR predložená Informácia o priebehu a výsledkoch konferencie. 

	Predkladaný materiál nemá finančný (nad rámec ŠR), ekonomický, environmentálny vplyv ani vplyv na zamestnanosť. 

	Materiál má nelegislatívnu a nekoncepčnú povahu v súlade s čl. 10 odsekom 6 Smernice na prípravu a predkladanie materiálov na rokovanie vlády SR (schválenej uznesením vlády SR č. 512 z 13. 6. 2001), a preto nebol zaslaný na pripomienkové konanie (medzirezortné pripomienkové konanie). Konzultácia sa uskutočnila iba s odborne kompetentnými rezortmi MZV SR a MŽP SR, ktoré na základe záverov tohto medzirezortného pracovného stretnutia zo 6. 3. 2003 na MP SR nemali pripomienky k záväzkom a realizácii výkonu z medzinárodných dokumentov (list MŽP SR č. 188/03-10 z 19. 3. 2003) a ich pripomienky k textu materiálu sú akceptované. Obdobne sú akceptované technické a jazykové úpravy Úradu vlády SR.